Az EGT-Vegyesbizottság 49/2000 határozata

(2000. május 31.)

az EGT-megállapodás XIV. mellékletének (Verseny) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel:

(1) A Megállapodás XIV. mellékletét az 1999. június 25-i 87/1999 EGT-vegyesbizottsági határozat [1] módosította.

(2) A Szerződés 81. cikke (3) bekezdésének a vonalhajózási társaságok (konzorciumok) között létrejött megállapodások, döntések és összehangolt magatartások egyes csoportjaira történő alkalmazásáról szóló, 2000. április 19-i 823/2000/EK bizottsági rendeletet [2] be kell építeni a Megállapodásba.

(3) A 823/2000/EK bizottsági rendelet 2000. április 26-i hatállyal helyettesíti a Szerződés 85. cikke (3) bekezdésének a vonalhajózási társaságok (konzorciumok) között létrejött megállapodások, döntések és összehangolt magatartások egyes csoportjaira történő alkalmazásáról szóló, 1995. április 20-i 870/95/EK bizottsági rendeletet [3], amelyet a Megállapodás tartalmaz, és amelyet ezért helyettesíteni kell a Megállapodásban 2000. április 26-i hatállyal,

A KÖVETKEZŐKÉPPEN HATÁROZOTT:

1. cikk

A Megállapodás XIV. mellékletének 11c. pontja (870/95/EK bizottsági rendelet) helyébe a következő lép:

"32000 R 0823: A Bizottság 2000. április 19-i 823/2000/EK rendelete a Szerződés 81. cikke (3) bekezdésének a vonalhajózási társaságok (konzorciumok) között létrejött megállapodások, döntések és összehangolt magatartások egyes csoportjaira történő alkalmazásáról (HL L 100., 2000.4.20., 24. o.).

A rendelet rendelkezéseit a Megállapodás alkalmazásában a következő kiigazítással kell alkalmazni:

a) Az 1. cikkben a "közösségi kikötők" kifejezés helyébe az "EGT-megállapodás hatálya alá tartozó területen lévő kikötők" kifejezés lép;

b) A 7. cikk (1) bekezdésének első albekezdésében a "feltéve, hogy a kérdéses megállapodásokat közlik a Bizottsággal a 2843/98/EK bizottsági rendelet rendelkezéseivel összhangban, illetve hogy a Bizottság nem kifogásolja" mondat helyébe a "feltéve, hogy a kérdéses megállapodásokat közlik az EK-Bizottsággal vagy az EFTA Felügyeleti Hatósággal a 2843/98/EK bizottsági rendelet, valamint az EGT-megállapodás 21. jegyzőkönyvének megfelelő rendelkezéseivel összhangban, és hogy az illetékes felügyeleti hatóság nem kifogásolja" mondat lép;

c) a 7. cikk (1) bekezdése a következővel egészül ki:", vagy az EGT-megállapodás 21. jegyzőkönyvéhez kapcsolódó rendelkezés";

d) A 7. cikk (3) bekezdésének második mondata helyébe a következő lép:"Kifogásolja a mentességet, ha azt a hatáskörébe tartozó állam kérelmezi az (1) bekezdés szerinti bejelentés tagállamok részére történő továbbításától számított három hónapon belül";

e) A 7. cikk (4) bekezdésének második mondata helyébe a következő lép:"Mindazonáltal, ahol a kifogásolás a hatáskörébe tartozó állam kérelmére történt, és amely ezt a kérelmet fenntartja, az csak a tengeri szállítási ágazaton belüli versenykorlátozó magatartásokkal és erőfölénnyel foglalkozó tanácsadó bizottsággal történő konzultációt követően vonható vissza";

f) A 7. cikk (7) bekezdése a következővel egészül ki:", vagy az EGT-megállapodás 21. jegyzőkönyvéhez kapcsolódó rendelkezés";

g) A 12. cikk bevezető bekezdésében a "479/92/EGK rendelet 6. cikkével összhangban" szöveg helyébe az "akár saját kezdeményezésére, akár más felügyeleti hatóság, a hatáskörébe tartozó állam, vagy jogos érdeket érvényesíteni kívánó természetes vagy jogi személyek kérelmére" szöveg lép."

2. cikk

A 823/2000/EK bizottsági rendelet izlandi és norvég nyelvű szövegei, amelyeket az Európai Közösségek Hivatalos Lapjának EGT-kiegészítésében közzé kell tenni, hitelesek.

3. cikk

Ez a határozat 2000. június 1-jén lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [4].

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2000. május 31-én.

az EGT-Vegyesbizottság részéről

az elnök

F. Barbaso

[1] A Hivatalos Lapban még nem tették közzé.

[2] HL L 100., 2000.4.20., 24. o.

[3] HL L 89., 1995.4.21., 7. o.

[4] Alkotmányos követelmények nem merültek fel.

--------------------------------------------------